Bratislava 24. októbra 2017 (TASR/HSP/Foto: TASR/AP- Martin Baumann)
Slovenská futbalová reprezentácia odohrá v piatok 10. novembra prípravný zápas s domácou Ukrajinou v Ľvove. O dejisku súboja informovala oficiálna internetová stránka Slovenského futbalového zväzu (SFZ)
Výkop stretnutia stanovili na 19.00 hod. SEČ. Zväz definitívne potvrdil aj začiatok nasledujúceho prípravného súboja s Nórskom v Trnave, ktorý sa uskutoční v utorok 14. novembra o 18.00 hod.
V hre o spomínané prípravné stretnutia boli aj iné mužstvá – Turecko, USA, Albánsko a Holandsko, no napokon definitíva padla na Ukrajinu a Nórsko. "Chceli sme hrať jedno stretnutie vonku a jedno doma a preto sme radi, že sa nám to podarilo takto vyriešiť. Doma v Trnave sa chceme takto rozlúčiť s našimi skvelými fanúšikmi, ktorí nás podporovali a my sme im za to vďační," vyjadril sa pre futbalsfz.sk Štefan Tarkovič, asistent trénera Jána Kozáka.
Zraz mužstva bude v pondelok 6. novembra o 15.00 hod. v Senci.